**Upute za MR pregled abdomena i zdjelice**

**Što očekivati od pretrage?**

**MR abdomena i zdjelice** neinvazivan je i bezbolan dijagnostički postupak koji se koristi za potpuni i detaljni uvid u strukturu tkiva i pregled svih organa abdomena. Ova pretraga koristi se za dijagnostiku i procjenu bolesti probavnog sustava, parenhimatoznih organa u trbuhu i retroperitenumu, urogenitalnih organa.

Pretraga se izvodi u ležećem položaju, cijeli postupak s pripremom pacijenta i snimanjem traje u prosjeku 45-60 min. Ukoliko postoji potreba, pacijentu se aplicira i kontrastno sredstvo intravenski te se učine i postkontrastni MR prikazi.

**Priprema pacijenta** za MR pretrage abdomena i zdjelice podrazumijeva da pacijenti dođu u udobnoj i praktičnoj odjeći i obući koju lako mogu skinuti za realizaciju pretrage.

Potrebno je ukloniti sve metalne predmete s tijela ili odjeću i obuću koja sadržava metalne dijelove. Također, potrebno je napomenuti radiološkom osoblju ako pacijent ima ugrađen pacemaker, neurostimulator, kohlearni aparat, stentove na krvnim žilama, klipse nakon operacija aneurizmi, umjetne srčane valvule, metalne krhotine.

Na pretragu obavezno ponijeti:

* Uputnicu;
* Narudžbenicu;
* nalaz liječnika koji traži pretragu;
* MSCT i MR snimke i nalaze te nalaze ultrazvučnih pregleda radiologa ukoliko su prethodno učinjeni, a vezani su direktno uz traženu pretragu.

Ukoliko je pretraga planirana uz primjenu radiološkog kontrastnog sredstva, obavezno ponijeti nalaz ureje i kreatinina iz krvi ne stariji od 30 dana radi procjene bubrežne funkcije.

Dan prije pregleda jesti lako probavljivu, kuhanu hranu (npr. kuhano meso, riža, kuhani krumpir i sl.). Uzimati dosta tekućine (bistre juhe, čajevi). Ne piti gazirana pića i alkohol. Izbjegavati teško probavljivu hranu i hranu koja izaziva nadutost (npr. grah, grašak, kelj, zelje, svježe voće i povrće, pečeno i suho meso, mlijeko i mliječne proizvode). Na dan pregleda potrebno je na MR pretragu doći natašte. Sat vremena prije pregleda isprazniti mjehur te nakon toga popiti 2 do 3 čaše vode

(mokraćni mjehur treba biti ispunjen za pregled, ali ne prepun). Potrebno je doći pola sata prije pregleda i vježbati zadržati duboki inspirij (udah) 10 sekundi jer respiratorni pokreti značajno utječu na kvalitetu pregleda. Kod MR pankreasa treba popiti 400 mL soka od ananasa 15-30 minuta prije pregleda.

**U slučaju trudnoće ili sumnje na trudnoću potrebno je obavijestiti radiološko osoblje prije same pretrage.**

Liječnik izdaje nalaz u pisanoj formi,isti ili sljedeći dan za bolničke, a u roku nekoliko dana za ambulantne pacijente. Pisani nalaz može se preuzeti na recepciji Kliničkog zavoda za radiologiju svakim radnim danom **od 07:30 do 17:00h**.

Pacijent se s pisanim nalazom radiologa javlja na kontrolu kod liječnika koji je preporučio MR pregled.

Ukoliko radiolog preporučuje daljnju radiološku pretragu (scintigrafija, PET CT, MSCT), isti će taj podatak navesti u svom nalazu.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, rodilje i stariji pacijenti.**